Ingeborg Arvola

40 postkort

Ingeborg Arvola

40 postkort

1.

Mamma!

Ikke tro jeg skriver fordi jeg bryr meg.

Dusten jeg delte rom med, glemte postkortene sine.

Førti stykker! De hadde påklistra frimerker. Det virket dumt å kaste dem.

Jeg kaster dem heller bort på mora mi, tenkte jeg.

Ha ha.

PS

Hvis du ikke har skjønt det, så har jeg stukket av.

Gidder ikke mer av all den dritten din.

Bare glem det der med å lete etter meg. Bekymre deg trenger du heller ikke gjøre.

Unger vokser opp fort som faen med en mamma som deg.

2.

Mamma!

Det tok ikke lang tid før jeg fant en halvgammel gris.

Vi kjører langs digre motorveier. Svisjer vekk fra deg, og inn i Europa.

Jeg har sett ihjelkjørte småfugler hvert femte minutt.

Fyren fortalte at Europa er en gresk gudinne.

Han kalte meg sexy og foxy og nice.

Jeg kalte ham tosk.

Han trodde sikkert det var en kompliment.

Jeg sugde ham nemlig mens han kjørte.

Like greit å få det overstått.

Det var så vidt jeg kom til mellom magen og rattet.

Nå røyker jeg sigarettene hans.

Sexy. Foxy. Sier han.

Tosk, sier jeg.

Fikset sminken i speilet.

Det kan aldri bli for mye maskara.

Maskara for å maskere?

Drit i det.

Øyenlokkene har jeg gnidd inn med mørkegrått.

Leppene har jeg dekket med mørkerødt.

Se her.

Jeg lagde et kyssemerke til deg.

Det er ikke leppene mine, altså.

Det er leppestiften du ser.

Jeg stjal den et eller annet sted.

Det finnes milliarder av slike leppestifter.

Det finnes bare én av meg.

Hver gang jeg svelger, smaker det sæd.

Bedre det, enn å se deg vakle gjennom kjøkkenet.

Alt er bedre enn å se deg.